**אַ-זעיים** (בערבית: **الزعيم**; בתעתיק מדויק: **אלזעים**; נהגה: א-זעים) הוא כפר פלסטיני בתחום הרשות הפלסטינית, בנפת אלקודס, ממזרח לירושלים, צפונית לכביש 1 (הכביש מירושלים למעלה אדומים), בגבול מדבר יהודה הצפוני. על פי נתוני הלשכה הפלסטינית המרכזית לסטטיסטיקה, בשנת 2016 התגוררו ביישוב 3,977 תושבים. סמוך לכפר, על כביש 1, נמצא מחסום א-זעיים.

היסטוריה
--------

בסקר ארכאולוגי שבוצע במקום בסוף שנות ה-60 של המאה ה-20, נמצאו שרידי מתקני חקלאות קדומים, גתות, מדרגות ומחצבה מתקופת הברזל, ומערות קבורה מהתקופה הרומית בארץ ישראל.

בשנת 1952 הגיעו למקום פליטים שבשנת 1948 עזבו את כפר ראפאת (رافات) שהיה באזור רמלה. מאוחר יותר הגיעו למקום גם תושבים מחברון ומירושלים. מאז מלחמת ששת הימים ב-1967, א-זעיים נמצאת תחת שלטון ישראלי. בשנת 1978, הוכר המקום כישוב ונקרא א-זעיים.

בשנת 1974 הופקעו 138 דונם מאדמות הכפר לצורך הקמת אזור התעשייה - "מישור אדומים".

בשנת 1975 הופקעו 406 דונם מאדמות הכפר לצורך הקמת מעלה אדומים.

בסוף שנות ה-80 של המאה ה-20 הופקעו חלק מאדמות הכפר לצורך סלילת תוואי חדש לכביש 1 ממחלף שער מזרח (הגבעה הצרפתית) למחלף מעלה אדומים.

לאחר הסכם אוסלו, השטח הבנוי של א-זעיים 236 דונם (3.8% מכלל האדמות) סווג כשטח B ו-5,896 דונם (96.2% מכלל האדמות) סווגו כשטח C.

בשנות ה-90 של המאה ה-20 נבנו בכפר בנייני דירות רבי קומות. כמו כן הוחל בתכנון מפורט של כביש הטבעת המזרחי של ירושלים העובר מצפון וממערב לכפר. אך מעולם לא הושלם לפי התכנון המקורי, רק קטע בין 3.7 שמתחיל בכביש 1 בין ענאתא לא-זעיים, ומסתיים בכביש 437 נסלל.

הכפר מוקף כולו בגדר ההפרדה.

אוכלוסיה
--------

תושבי הישוב רשאים לשאת תעודות זהות ישראליות, כתושבי ירושלים המזרחית.

אתרים
-----

הכפר בנוי על גבעה סביב מקאם "שייח' ענבר", מבנה בן קומה אחת ומעליו כיפה צבועה ירוק. למבנה שני חדרים. חדר אחד בנוי ובו נמצא קבר השייח. בכניסה לחדר בקיר הימני נמצא פתח חצוב המוביל לחדר נוסף, חדר זה למעשה הוא מערה שנחצבה

מחסום א-זעיים
-------------

מחסום א-זעיים
מבט מהאוויר
בזמן האינתיפדה השנייה בשנת 2003, החלה ישראל בהקמתה של גדר ההפרדה. באזור הכפר תוואי הגדר עוקב ברובו את גבול ירושלים המאוחדת. בקטע כביש 1 העובר סמוך לכפר הוקם "מחסום א-זעיים" (עד אז פעלה במקום רק נקודת ביקורת של משמר הגבול). המעבר במחסום מותר לאזרחים ישראלים ופלסטינים תושבי מזרח ירושלים אך אסור לרכבים של תושבי הגדה בעלי היתרי כניסה, ולכלי התחבורה הציבורית של מזרח ירושלים המחויבים לעבור רק דרך "מחסום קלנדיה" בצפון ירושלים (עד להקמת המחסום יכלו תושבי הכפר להיכנס לירושלים כמעט ללא הגבלה). בנוסף הוקם שער בחומת ההפרדה שמחבר בין ירושלים לא-זעיים ומאפשר מעבר ברגל לבעלי היתרי כניסה. מצפון למחסום הוקם מחלף הזיתים, מחלף של כביש 1 עם כבישי "מרקם חיים" לחיזמה, עיסאוויה, א-טור ואלעיזריה.

ב-11 באוקטובר 2015 הגיעה מחבלת מתאבדת כשהיא נוהגת במכונית ובה בלון גז אל מחסום א-זעים. לאחר ששוטר הורה למחבלת לעצור היא פוצצה את בלון הגז, וכתוצאה מכך נפגע השוטר באורח קל.

ב-22 בפברואר 2024 אירע במקום פיגוע הירי ליד מעלה אדומים. שלושה מחבלים הגיעו ליד המחסום ופתחו בירי לעבר כלי רכב שעמדו בפקק ליד המחסום. בפיגוע נרצח אדם אחד ונפצעו שמונה אנשים.

קישורים חיצוניים
----------------

ויקישיתוף מדיה וקבצים בנושא **א-זעיים** בוויקישיתוף

הערות שוליים
------------

1. 1 2  מפקד אוכלוסין 2016, באתר של הלשכה הפלסטינית המרכזית לסטטיסטיקה
2. ↑  יהודה שומרון וגולן - סקר ארכיאולוגי בשנת תשכ"ח
3. 1 2  The Applied Research Institute – Jerusalem, **Az Za'ayyem Village Profile**, 2012
4. ↑  ענת ג'ורג'י, תקדים במזרח ירושלים: במקום להילחם בכביש הטבעת המזרחי, התושבים מנסים לשפר אות, באתר הארץ, 17 ביוני 2003
5. ↑  حنان أبو سكين, نتائج استطلاع رأى عينة من الجمهور الخاص في تطوير الإدارة المحلية في ضوء دستور 2014 : الجيزة، المركز القومي للبحوث الاجتماعية، 26 ديسمبر 2016, **The Journal of the Faculty of Economics and Political Science** 18, 2017-04, עמ' 223–226 doi: 10.12816/0039782
6. ↑  ארנון רגולר, בת 70 אולצה להגיע למחסום מס עקב חוב של בנה - ונדרסה למוות, באתר הארץ, 26 במרץ 2006
7. ↑  תושבי א-זעיים מחו נגד סגירת השער המחבר את הכפר עם ירושלים המזרחית, אתר שיחה מקומית, 14 באוגוסט 2015
8. ↑  ניר חסון, מחלף חדש בין י-ם למעלה אדומים יאפשר בנייה ב-E1, באתר הארץ, 5 ביוני 2010
9. ↑  אלישע בן קימון ורועי ינובסקי, מחבלת פוצצה בלון גז במחסום, שוטר נפצע קל, באתר ynet, 11 באוקטובר 2015
10. ↑  N12 - פיגוע ירי במחסום ליד מעלה אדומים: אדם אחד נרצח, שניים... באתר N12, ‏2024-02-22

| Flag of SenegalFlag of Senegalיישובי נפת אל-קודס |
| --- |
| ערים | מזרח ירושלים (שנוי במחלוקת) |  |
| מועצות מקומיות | אבו דיס • אלעיזריה • א-ראם |
| כפרים | אל-קובייבה • בידו • בית ענאן • ביר נבאלא • ח'אן אל-אחמר • חיזמה • כפר עקב (שנוי במחלוקת) • קטנה • קלנדיה • ענאתא • ערב אל-ג'האלין • בית דוקו • בית חנינא • בית סוריכ • בית איג'זא • בית איכסא • ג'בע • אל-ג'ודיירה • אל-ג'יב • מוח'מאס • ראפאת • א-סוואחרה א-שרקייה • קלנדיה • א-זעיים • שייח' סעד |
| מחנות פליטים | מחנה הפליטים שועפאט (שנוי במחלוקת) |
| נפות הרשות הפלסטינית |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007582164305171

 |